- Ʉbʉsetʉli
- <
- 19
- >

19
Ʉlʉsekelo ʉlwa kʉgwa Babeli
1 Ɨsyo bo sikɨndile, ndɨnkʉpɨlɨka iisyʉ bo ɨlya kɨlʉndɨlo ɨkɨnywamu ɨkya bandʉ kʉmwanya, lɨlɨnkʉlaata lɨlɨnkʉtɨ,
“Halelʉʉja!*19:1 Halelʉʉja Kokʉtɨ Tʉntuufye Kyala.
Ʉbʉpoki nʉ bʉsisya na maka filɨ na Kyala gwɨtʉ,
2 paapo ʉbʉlongi bwake bwa nalooli,
kangɨ bwa bʉgolofu.
Anndongile ʉndogwe ʉnkʉlʉmba,
ʉjʉ aabanyasiisye abandʉ abaa pakiisʉ
kʉ bʉlogwe bwake.
Anngomokiisye ʉbʉbiibi,
kʉnongwa jaa koona iilopa ɨlya babombeli baa Kyala!”
3 Kangɨ balɨnkʉjoba balɨnkʉtɨ,
“Halelʉʉja!
Ɨlyosi ɨlɨ likʉkapyuta akaaja kala,
likʉfyʉka kʉmwanya bwila na bwila!”
4 Abakʉʉlʉ bala 24, pamopeene nɨ fipeligwa fila fina, balɨnkʉfugama nʉ kʉmmwipuuta Kyala, ʉjʉ alɨ pa kɨkota ɨkya bʉtwa, balɨnkʉtɨ,
“Ameni! Halelʉʉja!”
Iisikʉ ɨlya lʉsekelo ʉlwa bwegi ʉbwa Kangʼoosi
5 Po iisyʉ lɨlɨnkʉfuma pa kɨkota ɨkya bʉtwa lɨlɨnkʉtɨ,
“Muntuufyege Kyala gwɨtʉ,
ʉmwe mwe babombeli baake mwesa,
mwesa mwe mukʉmmwɨmɨka,
mwe basisya na mwe bafujufu.”
6 Po ndɨnkʉpɨlɨka iisyʉ bo ɨlya kɨlʉndɨlo ɨkɨnywamu ɨkya bandʉ, kangɨ bo ʉlwa mɨɨsi amingi aga gikʉsuluka pa mbugujo, kangɨ bo ʉlwa njasi ɨjɨ jikʉtajanika fiijo, lɨlɨnkʉtɨ,
“Halelʉʉja!
ɄNtwa gwɨtʉ Kyala,
ʉjʉ jo Mwene maka goosa,
jo Malafyale!
7 Tʉhobokege nʉ kʉsekela nʉ kʉntuufya,
namanga akabalɨlo akaa bwegi ʉbwa Kangʼoosi kafikile,
kangɨ ʉjʉ ikwegigwa iitendekiisye.
8 Aapeeliigwe ʉkʉfwala ʉmwenda ʉnnunu ʉmwelu fiijo,
ʉgʉ gukʉlangala.”
Ʉmwenda ʉnnunu ʉgo, syo mbombo ɨnunu ɨsya bandʉ baa Kyala.
9 Po ʉgwandʉmi alɨnkʉʉmbʉʉla alɨnkʉtɨ, “Ʉsimbe ɨsi: Basajiigwe aba bapaaliigwe pa lʉsekelo ʉlwa bwegi ʉbwa Kangʼoosi!” Kangɨ alɨnkʉʉmbʉʉla alɨnkʉtɨ, “Ago go masyʉ gaa nalooli agaa Kyala.” 10 Po ʉne ndɨnkʉfugama nkyeni mmyake ʉkʉmmwipuuta. Looli ʉmwene alɨnkʉʉmbʉʉla alɨnkʉtɨ, “Somma! Ʉlɨngabombaga bo ʉlo! Ʉne ndɨ mbombeli itolo, bo ʉlʉ ʉlipo ʉgwe na banino. Twesa tʉbʉkolile ʉbwanalooli ʉbwa Jesu. Kyala jo ʉjʉ ʉntuufyege! Paapo aba bikʉbʉkola ʉbwanalooli ʉbwa Jesu, bo aba bikʉjoba ɨsya bʉkunguluka ʉbʉ bukʉfuma kwa Mbepo Mwikemo.”
Ʉjʉ iitogile ɨfalaasi ɨnyeelu
11 Piitaasi, ndɨnkʉkʉbona kʉmwanya kwigwike. Ʉko ndɨnkʉjɨbona ɨfalaasi ɨnyeelu, na ʉjʉ aaliitogilepo ɨngamu jaake bikʉtɨ, “Ngolofu,” kangɨ, “Gwa nalooli.” Ʉjo ikʉlonga nʉ kʉlwa ʉbwite kʉ bʉgolofu. 12 Amaaso gaake gaalɨ bo ʉlwa ndapɨ ɨsya mooto, kangɨ aafwele kʉntʉ ɨngɨga ɨnyingi ɨsya bʉtwa. Aasimbiigwe ɨngamu ɨjɨ akajako ʉmundʉ ʉjʉ ajɨmeenye, looli jʉʉjo mwene. 13 Aafwele ʉmwenda ʉgʉ baajubiike mwi ilopa. Ɨngamu jaake jo, “Isyʉ lya Kyala.” 14 Ɨfilʉndɨlo ɨfya basikali abaa kʉmwanya bankongaga, kʉno biitogile ɨfalaasi ɨnyeelu. Kangɨ baafwele ɨmyenda ɨminunu ɨmyelu, ɨgɨ gɨkaja na kababye nakamo. 15 Ʉlʉʉbo ʉlʉʉgi lwasookaga nkanwa mmyake, ʉkʉtɨ abatole abandʉ baa mfiisʉ fyosa. “Ʉmwene jo ʉjʉ ikwisa kʉlongosyaga nɨ ngili ɨjaa kyela,”†19:15 Bala kalata gwa Ɨsabʉli 2:9. kangɨ aakamaga ɨfinga ɨngalɨ nkyombo ɨkya kʉkamɨlamo amaafiilʉ, ɨjɨ syo ngalalɨsi ɨnywamu ɨsya Kyala ʉMwene maka goosa. 16 Mmwenda gwake pa ndapatapa jaake, jɨsimbiigwe ɨngamu jaake,
Malafyale gwa banyafyale
ɄNtwa gwa batwa
17 Po ndɨnkʉmmbona ʉgwandʉmi jʉmo ɨɨmile pamwanya pi isʉba. Alɨnkʉlaata fiijo nʉ kʉgɨkoolela ɨminombo gyosa ɨgɨ gikʉpululuka mu mpaalanga, alɨnkʉtɨ, “Isaga! Mubʉngaane pamopeene, pa lʉsekelo ʉlʉnywamu ʉlwa Kyala. 18 Isaga! Mulyemo ɨmibɨlɨ ɨgya banyafyale nɨ gya bakʉlʉmba baa basikali, nɨ gya bandʉ abaa maka, nɨ falaasi na aba biitogilepo. Isaga! Mulyemo ɨmibɨlɨ ɨgya bandʉ boosa, abatʉmwa na baabʉke, abasisya na bafujufu.”
19 Ndɨnkʉlɨbona iinyamaana lɨla ɨlya kwanda,‡19:19 Iinyamaana ɨlɨ lyafumile mu nyanja, nʉ nkiikʉlʉ ʉnkalɨ aaliitogilepo. Bala kalata gwa Ʉbʉsetʉli 13:1; 17:3. pamopeene na banyafyale baa pakiisʉ nɨ filʉndɨlo fyabo ɨfya basikali. Boosa baabʉngeene pamopeene, ʉkʉtɨ balwe na jʉla aaliitogile pa falaasi, pamopeene nɨ kɨlʉndɨlo kyake ɨkya basikali. 20 Looli iinyamaana, pamopeene nʉ nkunguluka gwake ʉgwa bʉtʉngʉlʉ, ʉjʉ aabombaga ɨfiika kʉnongwa jaake, balɨnkʉkoligwa. Ʉnkunguluka ʉjo aabasyobile abandʉ aba babɨɨkiigwe ɨkɨmanyilo ɨkya inyamaana nʉ kwipuuta kʉ kɨfwani kyake.§19:20 Bala kalata gwa Ʉbʉsetʉli 13:11-17. Iinyamaana lɨla, pamopeene nʉ nkunguluka gwake, balɨnkʉsopigwa bobabɨɨlɨ bo bʉʉmi, mwa sʉmbɨ gwa mooto ʉgwa mabwe aga gikwaka. 21 Abasikali baabo baagogiigwe nʉ lʉʉbo ʉlʉ lukʉfuma nkanwa mmyake ʉjʉ aaliitogile ɨfalaasi. Ɨminombo gɨla gyosa gɨlɨnkʉlya ɨnyama syabo gɨlɨnkwikʉta.

- Ʉbʉsetʉli
- <
- 19
- >

*19:1 19:1 Halelʉʉja Kokʉtɨ Tʉntuufye Kyala.

†19:15 19:15 Bala kalata gwa Ɨsabʉli 2:9.

‡19:19 19:19 Iinyamaana ɨlɨ lyafumile mu nyanja, nʉ nkiikʉlʉ ʉnkalɨ aaliitogilepo. Bala kalata gwa Ʉbʉsetʉli 13:1; 17:3.

§19:20 19:20 Bala kalata gwa Ʉbʉsetʉli 13:11-17.

© 2019 WBT